Krone vir Getroue Diens - Suider Kruis
Home » Krone vir Getroue Diens
Krone vir Getroue Diens
Posted on 19 Junie 2018 8 Desember 2018 by Pastoor Nico Visagie
Vandag gaan ek met julle die Krone vir Getroue diens behandel. In kort gaan dit oor die krone wat ons geredde kinders van die HERE gaan ontvang kort na die wegraping vir ons diens op aarde.
Om hierdie krone te kan ontvang, moet ons onsself beywer om dié weke te doen wat vir die Here behaaglik is en waarvoor Hy ook krone sal toeken. Dan weet ons dat ons lewe op aarde nie tevergeefs was nie, maar deur die krag van die Heilige Gees werke opgelewer het wat ewigheidswaarde het. Ons sal dan ook die stem van die Here hoor wat sê: "Mooi so, goeie en getroue dienskneg. Oor weinig was jy getrou, oor veel sal Ek jou aanstel. Gaan in in die vreugde van jou Heer."
Die volgende vyf krone word in die Bybel aan die oorwinnaars beloof:
Die onverwelklike kroon vir 'n heilige en diensbare lewe
Daar is bepaalde reëls wat ons in die wedloop van die lewe moet eerbiedig indien ons oorwinnaars wil wees wat iets konkreets vir die saak van die Here bereik. Na aanleiding van atlete se toewyding het Paulus in 1 Korintiërs 9 die volgende gesê: " Weet julle nie dat die wat op die baan hardloop, wel almal hardloop, maar dat een die prys ontvang nie? Hardloop só dat julle dit sekerlik kan behaal.  En elkeen wat aan 'n wedstryd deelneem, onthou hom in alles — húlle nogal om 'n verwelklike krans te ontvang, maar ons 'n onverwelklike.  Ek hardloop dan soos een wat nie onseker is nie; ek slaan met die vuis soos een wat nie in die lug slaan nie.  Maar ek kasty my liggaam en maak dit diensbaar, dat ek nie miskien, terwyl ek vir ander gepreek het, self verwerplik sou wees nie."
Die atlete sorg dat hulle gesond bly, hulle rook of drink nie en eet reg. In die wedloop van die lewe moet jy jouself ook van alle skadelike [sondige] gewoontes weerhou wat jou vordering kan vertraag: "…laat ons ook elke las aflê en die sonde wat ons so maklik omring, en met volharding die wedloop loop wat voor ons lê" (Hebreërs 12:1).
Toewyding van hierdie aard gaan met hart reiniging en die vervulling met die Heilige Gees gepaard: "Terwyl ons dan hierdie beloftes het, geliefdes, laat ons ons van alle besoedeling van die vlees en die gees reinig, en laat ons die heiligmaking in die vrees van God volbring" (2 Korintiërs 7:1). Dit vereis selfdissipline en uithou vermoë om ons liggame diensbaar vir Christus te maak. Hiervoor sal ons 'n onverwelkbare kroon ontvang en glorie wat vir ewig sal bly. Nie soos atlete wat 'n verwerkbare lourierkrans en 'n kort oomblik van glorie ontvang het nie.
Die kroon van roem vir siele wenners
Die groot taak wat Christus aan sy dissipels opgedra het, is dié van wêreld evangelisasie. Toe Hy ná sy opstanding in die bo-vertrek aan die dissipels verskyn het, het Jesus in Johannes 20:21 gesê: "Vrede vir julle! Soos die Vader My gestuur het, stuur Ek julle ook". Later het Hy die opdrag aan hulle herhaal in Markus 16:15: "Gaan die hele wêreld in en verkondig die evangelie aan die ganse mensdom" .
Maklik sou dit beslis nie wees om die boodskap van die Here Jesus se reddende genade in 'n vyandige wêreld te verkondig nie, daarom het die Here die krag van die Heilige Gees aan sy kerk belowe in Handelinge 1:8: "Julle sal krag ontvang wanneer die Heilige Gees oor julle kom, en julle sal my getuies wees in Jerusalem sowel as in die hele Judéa en Samaria en tot aan die uiterste van die aarde".
Vir diegene wat ander mense na Christus toe lei, word die kroon van roem beloof. Paulus sê in sy brief aan die gemeente van Thessaloníka in 1 Tessalonisense 2:19: "Wie anders as julle is ons hoop of blydskap of kroon van roem in die teenwoordigheid van onse Here Jesus Christus by sy wederkoms?". So sal alle ander mense wat verlore siele na Jesus toe lei, ook die kroon van roem voor die regterstoel ontvang.
Die kroon van heerlikheid vir getroue herders
Die geestelike versorging en opbouing van die gemeente is 'n baie belangrike aspek van Christelike dienswerk wat deur die Here self bepaal is. In Openbaring verwys Hy op 'n buitengewone wyse na die sewe gemeentes en hulle predikante in Openbaring 1:20: "Die verborgenheid van die sewe sterre wat jy in my regterhand gesien het, en die sewe goue kandelaars: die sewe sterre is die sewe engele van die sewe gemeentes, en die sewe kandelaars wat jy gesien het, is die sewe gemeentes".
'n Predikant moet soos 'n helder skynende ster in die Here se regterhand wees. 'n Ster (bedoelende 'n planeet) het geen lig in homself nie, maar dit weerkaats sonlig. So ook moet 'n prediker 'n afskynsel van die lig van die son van geregtigheid in 'n donker wêreld wees. Hy is nie self die lig nie, maar hy getuig van die lig.
Verder word die predikant met 'n engel vergelyk in Hebreërs 1:7: "En van die engele sê Hy wel: Hy wat van sy boodskappers winde maak en van sy dienaars vuurvlamme". Die predikant is dus 'n boodskapper wat met 'n boodskap van God na die gemeente gestuur word; ook is hy 'n dienaar van die gemeente én van God. Hy moet die gemeente bedien met die brood van die lewe, asook met die veelvuldige genadegawes van die Here.
Petrus sê dat die prediker ook 'n herder is wat die kudde moet lei. Hy moet dit nie met murmurering doen nie, en ook nie met die oog op selfverryking nie. Hy moet nie 'n harde en ongenaakbare meester wees nie, maar 'n navolgenswaardige voorbeeld stel en waak oor hulle belange. As hy dit nougeset doen, sal die Here aan hom die kroon van heerlikheid gee soos in 1 Petrus 5 bevestig: " Hou as herders toesig oor die kudde van God wat onder julle is, nie uit dwang nie, maar gewilliglik; nie om vuil gewin nie, maar met bereidwilligheid;  ook nie as heersers oor die erfdeel nie, maar as voorbeelde vir die kudde.  En wanneer die Opperherder verskyn, sal julle die onverwelklike kroon van heerlikheid ontvang."
Weens die groot verval van die laaste dae het getroue en bekwame herders wat die woord van die waarheid reg sny, baie skaars geword. Die meerderheid sal ter wille van populariteit, en ook onder die beïnvloeding van hulle kollegas wat valse profete is, die weg van kompromie volg en 'n maklike maar valse evangelie verkondig. Paulus het duidelik teen hulle gewaarsku in 2 Timoteus 4: " …verkondig die woord; hou aan tydig en ontydig; weerlê, bestraf, vermaan in alle lankmoedigheid en lering;  want daar sal 'n tyd wees wanneer hulle die gesonde leer nie sal verdra nie, maar, omdat hulle in hul gehoor gestreel wil wees, vir hulle 'n menigte leraars sal versamel volgens hulle eie begeerlikhede,  en die oor sal afkeer van die waarheid en hulle sal wend tot fabels."
Maak seker dat u in u gemeente met die onvervalste melk van die Woord bedien word, en saam met u leraar met vrymoedigheid voor die regterstoel van Christus sal kan verskyn. As dit nie die geval is nie, moet u so gou as moontlik onder die vorm godsdienstiges uitgaan soos in 2 Timoteus 3:5 beskryf: "…mense wat 'n gedaante van godsaligheid het, maar die krag daarvan verloën het. Keer jou ook van hierdie mense af.").
Die kroon van die lewe vir Christen-martelare
Aan elkeen wat sy lewe ter wille van sy geloof aflê, word die kroon van die lewe beloof. Die Here sê vir die martelare in Openbaring 2:10: "Wees getrou tot die dood toe, en Ek sal jou die kroon van die lewe gee".
Deur die eeue heen was daar getroue diensknegte van die Here Jesus wat bereid was om ten koste van hulle veiligheid, hulle werk, hulle gesinne, en selfs hulle eie lewe, die vlam van geloof in 'n vyandige wêreld omhoog te hou. Hulle het die volle implikasies van Christus se woorde besef toe Hy in Lukas 10:3 gesê het: "Kyk, Ek stuur julle soos lammers onder die wolwe". Ook het Hy in Johannes 16:33 gesê: "In die wêreld sal julle verdrukking hê".
Hoe ís Christene die afgelope byna 2000 jaar nie op verskillende maniere vervolg, verdryf, bespot, geïntimideer en in straf kampe gesit nie, terwyl miljoene die hoogste prys vir hulle geloof betaal het. Die Here sal hulle spesiaal beloon.
By die kategorie van martelare is ook ingesluit diegene wat 'n swaar kruis van beproewing in hulle lewe moes dra. Volgens Jakobus 1:12 sal hulle ook beloon word as hulle getrou bly. Daar is baie mense wat gestrem is, of gestremde kinders het, wat siek of verlam is, wat onderdruk, misken of verwerp word, of wat dalk werkloos, arm, honger of sonder huisvesting is. Hulle word almal bemoedig om die geloof te behou en op hulle moeilike weg te volhard. Sommige van hulle kry uitkoms in hierdie lewe en ander nie. Die hoofsaak is dat hulle tot die einde toe getrou moet bly en wag op die volmaaktheid wat ons eendag in die hiernamaals lewe sal hê (2 Korintiërs 4:16-18; Hebreërs 11:35).
Die kroon van geregtigheid vir dié wat sy koms liefhet
Intussen is jy 'n vreemdeling en 'n bywoner op aarde omdat jou ewige tuiste nie hier is nie. Paulus het die goeie stryd van die geloof gestry terwyl hy die koninkryk van Christus in 'n heiden wêreld gevestig het. Kort voordat hy weens sy geloof tereggestel is, het hy opnuut sy sterk verwagting vir die koms van Jesus en sy koninkryk van geregtigheid uitgespreek in 2 Timoteus 4: " Ek het die goeie stryd gestry; ek het die wedloop voleindig; ek het die geloof behou.  Verder is vir my weggelê die kroon van die geregtigheid wat die Here, die regverdige Regter, my in dié dag sal gee; en nie aan my alleen nie, maar ook aan almal wat sy verskyning liefgehad het."
Wanneer die dag van die Here begin ("in dié dag…") gaan Hy krone as genadeloos aan sy getroue diensknegte toeken. Terselfdertyd sal Hy sy toorn oor 'n goddelose wêreld uitstort sodat die sondaars ook kan maai wat hulle gesaai het.
Aan dié wat aan die Here behoort, openbaar Hy homself in heerlikheid en maak ons deelgenote van sy heerlikheid. Dan sal ons almal verheerlikte liggame kry en as burgers van die hemelse koninkryk saam met Christus regeer soos in Filippense 3 beskryf: " Want ons burgerskap is in die hemele, van waar ons ook as Verlosser verwag die Here Jesus Christus,  wat ons vernederde liggaam van gedaante sal verander, om gelykvormig te word aan sy verheerlikte liggaam volgens die werking waardeur Hy ook alles aan Homself kan onderwerp."